CELEX: 32019D2174
Language: da
Date: 2019-12-17 00:00:00
Title: Kommissionens gennemførelsesafgørelse (EU) 2019/2174 af 17. december 2019 om, hvorvidt nogle af tårn- og indflyvningskontroltjenesterne i lufthavnene i Alicante og Ibiza er underlagt markedsvilkår, jf. artikel 35 i gennemførelsesforordning (EU) 2019/317 (meddelt under nummer C(2019) 8919) (Kun den spanske udgave er autentisk)

19.12.2019   
               
               
                  DA
               
               
                  Den Europæiske Unions Tidende
               
               
                  L 329/95
               
            
         KOMMISSIONENS GENNEMFØRELSESAFGØRELSE (EU) 2019/2174
         af 17. december 2019
         om, hvorvidt nogle af tårn- og indflyvningskontroltjenesterne i lufthavnene i Alicante og Ibiza er underlagt markedsvilkår, jf. artikel 35 i gennemførelsesforordning (EU) 2019/317
         (meddelt under nummer C(2019) 8919)
         (Kun den spanske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 550/2004 af 10. marts 2004 om udøvelse af luftfartstjenester i det fælles europæiske luftrum (»luftfartstjenesteforordningen«) (1), særlig artikel 16, stk. 1,
         under henvisning til Kommissionens gennemførelsesforordning (EU) 2019/317 af 11. februar 2019 om oprettelse af en præstations- og afgiftsordning for det fælles europæiske luftrum (2), særlig artikel 35, stk. 3, og
         ud fra følgende betragtninger:
         
                     (1)
                  
                  
                     Den 29. juli 2019 meddelte Spanien Kommissionen sin planlagte beslutning om, at nogle af tårn- og indflyvningskontroltjenesterne i lufthavnene i Alicante og Ibiza er underlagt markedsvilkår (»Spaniens planlagte beslutning«). Tjenesterne vedrører flyvekontrol på flyvepladser. Spaniens planlagte beslutning vedrører den tredje referenceperiode som omhandlet i artikel 7, stk. 1, i gennemførelsesforordning (EU) 2019/317.
                  
               
                     (2)
                  
                  
                     I henhold til artikel 35, stk. 3, i gennemførelsesforordning (EU) 2019/317 og på grundlag af en detaljeret vurdering ud fra alle de betingelser, der er fastsat i bilag X til samme forordning, finder de spanske myndigheder, at de pågældende tjenester er underlagt markedsvilkår. De spanske myndigheder har hørt repræsentanter for luftrumsbrugerne og andre interessenter, såsom lufthavnsoperatører og luftfartstjenesteudøvere.
                  
               
                     (3)
                  
                  
                     De spanske myndigheder har i deres vurdering taget hensyn til alle seks kriterier i bilag X til gennemførelsesforordning (EU) 2019/317. I henhold til punkt 6 i nævnte bilag blev de foregående kriterier vurderet enkeltvis for hver lufthavn. For så vidt angår de i punkt 1 og 2 opstillede kriterier fandt de spanske myndigheder, at der ikke forekommer væsentlige hindringer, der kan forhindre en tjenesteudøver i at tilbyde flyvekontroltjenester på flyvepladser. I udkastet til tjenesteudøvelseskontrakt fastsættes, på hvilke betingelser og efter hvilke procedurer lufthavnene kan ophæve kontrakten og gå over til selv at udøve tjenester. Af de spanske myndigheders vurdering fremgår det også, at der er indført procedurer for overførsel af personale og aktiver til et andet selskab. For så vidt angår punkt 3 i bilag X bemærkes det, at Spanien har afholdt et udbud, hvor en eksisterende offentlig udbudsprocedure for udøvelsen af de pågældende tjenester blev anvendt. På tidspunktet for udbudsproceduren var otte forskellige luftfartstjenesteudøvere certificeret i Spanien, som udgjorde troværdige alternative tjenesteudøvere, der kunne deltage i udbudsproceduren. Nogle af disse tjenesteudøvere havde tidligere udøvet luftfartstjenester. For så vidt angår kriteriet i punkt 4 i bilag X er lufthavnene i Alicante og Ibiza både underlagt markedsmæssigt pres og konkurrerer aktivt om turisttrafik. Den valgte tilbudsgiver er adskilt fra og uafhængig af den nuværende udøver af overflyvningsluftfartstjenester, hvilket sikrer særskilt regnskabsaflæggelse og rapportering som omhandlet i punkt 5 i bilag X.
                  
               
                     (4)
                  
                  
                     Kommissionen har undersøgt Spaniens planlagte beslutning og den tilgrundliggende vurdering og har konkluderet, at vurderingen af markedsvilkårene for udøvelse af flyvekontroltjenester på flyvepladser, som er meddelt af Spanien den 29. juli 2019, blev foretaget i overensstemmelse med de betingelser, der er fastsat i bilag X til gennemførelsesforordning (EU) 2019/317 —
                  
               VEDTAGET DENNE AFGØRELSE:
         
            Artikel 1
            Vurderingen af markedsvilkårene for udøvelse af flyvekontroltjenester på flyvepladser i de spanske tårn- og indflyvningskontrolafgiftszoner i lufthavnene i Alicante og Ibiza i den tredje referenceperiode som omhandlet i artikel 7, stk. 1, i gennemførelsesforordning (EU) 2019/317, som er meddelt af Spanien den 29. juli 2019, blev foretaget i overensstemmelse med de betingelser, der er fastsat i bilag X til gennemførelsesforordning (EU) 2019/317.
         
         
            Artikel 2
            Denne afgørelse er rettet til Kongeriget Spanien.
         
         
            Udfærdiget i Bruxelles, den 17. december 2019.
            
               
                  På Kommissionens vegne
               
               Adina-Ioana VĂLEAN
               
                  Medlem af Kommissionen
               
            
         
         
            (1)  EUT L 96 af 31.3.2004, s. 10.
         
            (2)  EUT L 56 af 25.2.2019, s. 1.